Základná škola, Školská 389, Sačurov

**Na prechádzke dejinami**

*Ročníkový projekt*

ISCED 2

9. ročník

PK DEJ – GEG

**Na prechádzke dejinami**

**Úvod**

Myslím, že o žiadnom inom predmete nekoluje tak mylná predstava ako práve o dejepise. Pre mnohých je to vyučovací predmet zapadajúci prachom, zastaralý a nepodliehajúci inováciám. Teda jedným slovom pre modernú dobu neatraktívny. My, na našej škole, sme sa rozhodli tento mýtus vyvrátiť. Našim ročníkovým projektom chceme ukázať, že dejiny a moderný vyučovací prístup idú ruka v ruke, ba dopĺňajú sa.

**Téma**

Obsahová stránka projektu bude aktualizovaná v každom školskom roku, aby sa zabezpečila aktuálnosť pre danú dobu. Zameriavať sa budeme najmä na významné výročia udalostí a osobnosti 20. až 21. storočia.

**Prierezové témy**

V rámci projektu sú zahrnuté tieto prierezové témy:

* *mediálna výchova* – príprava na dramatizáciu, jej samotné moderovanie a moderovanie súťaží
* *tvorba projektov a prezentačné zručnosti* – tvorba interaktívnych hier a súťažných úloh, ich prezentácia počas súťaže
* *multikulturálna výchova* – témy projektov budú spracované s ohľadom na rôznorodosť a multikulturánosť
* *osobnostný a sociálny rozvoj* – pri interpretáciách historických udalostí a životov osobnosti sa bude prihliadať na pozitívne hodnoty a ľudskosť.

**Ciele:**

* viesť žiakov k správnemu a efektívnemu vyhľadávaniu a spracovávaniu informácií,
* viesť ich ku kritickému prijímaniu informácií a posudzovaniu ich pravdivosti,
* naučiť ich správne dramatizovať text,
* naučiť žiakov pracovať s prezentačnou technikou, prezentovať svoju prácu písomne aj verbálne s použitím informačných a komunikačných technológií,
* viesť žiakov k práci v tíme a organizácii vlastného časového harmonogramu,
* rozvíjať u žiakov sebareflexiu, sebapoznávanie a sebaúctu, vedieť prevziať zodpovednosť za svoje konanie, osobný život a sebavzdelávanie,
* rozvíjať schopnosť tolerovať iné kultúry, rasy a náboženstvá ako prirodzene rovnocenné skupiny, berúc do úvahy historické súvislosti a spôsoby ich sebavyjadrenia,
* naučiť žiakov uplatňovať svoje práva a zároveň rešpektovať názory a potreby druhých.

**Termín**

* mesiac máj

**Metódy a formy práce:**

* samostatná práca,
* dramatizácia,
* modelové situácie,
* diskusie,
* cvičenia a hry.

**Aktivity**

1. V prípravnej časti si žiaci vyberú tému a vyučujúca dejepisu k nej spracuje scenár. Rozdelia si jednotlivé úlohy a postavy. Naučia sa pridelené časti textov. Pripravia si rekvizity. Vytvoria interaktívne cvičenia a zostavia hry zamerané na vybranú tému.
2. Hlavná časť projektu bude rozdelená do dvoch dní. Prvú časť bude predstavovať dramatizácia zvolenej témy. Ako divákov si pozvú žiakov druhého stupňa ZŠ. Po odohraní dramatizácie bude nasledovať diskusia, kde sa diváci dozvedia viac o téme, prípadne im vysvetlia nejasnosti.
3. Druhá časť bude venovaná hrám a súťažiam. Prizvú naň divákov z predošlého dňa. Zapoja ich do riešenia úloh, ktorých priebeh sami odmoderujú.

Vypracovala Mgr. Lenka Truchanová